 

TRAFICUL DE FIINTE UMANE SI CRIMA ORGANIZATA

 

Capitolul 1 

Consideraţii generale

Traficul de fiinţe umane constituie un fenomen complex, a cărui combatere necesită o coordonare şi cooperare sporite între statele lumii. Uniunea Europeană şi ţările candidate la UE, precum şi comunitatea internaţională în general au interesul comun de a contracara traficul de fiinţe umane şi de a asigura respectarea drepturilor şi a demnităţii victimelor, care sunt în special femei şi copii.

Fenomenul este unanim recunoscut ca o componentă a crimei organizate transfrontaliere şi se manifestă cu precădere în zonele în care lipseşte o legislaţie corespunzătoare, dar şi un sistem de cooperare între diferite organisme guvernamentale şi ONG-uri, a căror activitate comună trebuie să aibă ca obiect prevenirea traficului.

Deşi fenomenul ia amploare în întreaga lume, prea puţini traficanţi au fost prinşi, ceea ce se explică prin absenţa unei legislaţii corespunzătoare acestui domeniu specific. Chiar dacă există convenţii internaţionale şi alte documente adoptate de diverse organisme, este nevoie şi de o legislaţie proprie fiecărei ţări.

Traficul de fiinţe umane constituie o violare a drepturilor omului; el implică constrângerea, forţa, violenţa, şi sclavia sub forma muncii forţate în ţara de destinaţie, fiind încadrat la delicte ce încalcă drepturile omului. 

O definiţie acceptată şi utilizată în plan internaţional pentru acest concept este cea dată de Protocolul adiţional de la Palermo împotriva traficului de fiinţe umane şi a traficului de migranţi (12-15 decembrie 2000), şi anume: „…recrutarea, transportul, transferul, adăpostirea persoanelor prin mijloace de ameninţare sau prin forţă, sau alte forme de constrângere, răpire, înşelăciune, prin abuz de putere sau de poziţie, sau prin primire sau acordare de plăţi ori alte beneficii convingătoare, în scopul de a le exploata. Exploatarea înseamnă cel puţin exploatare pentru prostituţie sau alte forme de exploatare sexuala, muncă forţată sau alte servicii, sclavie sau practici similare sclaviei, sau prelevare de organe…"

Principalele victime ale acestui trafic sunt femeile tinere şi copiii. În majoritatea cazurilor (mai mult de jumătate) atragerea se obţine prin reclame mincinoase, ca oferte din partea unor angajatori competitivi, de regulă fictivi. Altele sunt răpite din stradă şi forţate să practice prostituţia, fiind vândute unor proprietari de bordeluri în străinătate. 

Grupa de vârsta cea mai expusă unor astfel de practici este 18-28 de ani, ceea ce nu înseamnă că nu sunt şi multe fete de 14-18 ani în aceasta situaţie. Recrutarea se face prin promisiuni mincinoase. 

Printre locurile de muncă promise în alte ţări se numără cele de ospătăriţă, îngrijitoare de copii, menajeră, bucătăreasă, dansatoare, dar şi bursele de studii constituie o atracţie.

Motivaţia plecării în străinătate este creată de un număr de factori, precum:

- liberalizarea pieţei;

- lipsa independenţei economice;

- precaritatea condiţiilor de trai;

- mitul opulenţei occidentale;

- creşterea ratei şomajului;

- violenţa în familie.

În prezent, se constată o creştere constantă a infracţiunilor de prostituţie, iar între acestea se detaşează cele comise de prostituate situate la vârsta adolescenţei. În aceeaşi măsură, situaţia reflectă nivelul tot mai ridicat al cererii pe piaţa sexului, în special de adolescente aflate la debutul vieţii sexuale. 

Cele mai multe dintre prostituate nu au nici o profesie, în condiţiile în care ele au doar studii gimnaziale. Nivelul ridicat al şomajului, corelat cu lipsa de atractivitate pentru munca în sectorul particular (care de multe ori presupune condiţii grele, salarizare foarte mică, posibilitatea hărţuirii sexuale, lipsa unor obligaţii asumate de angajator) conduc aproape inevitabil aceste tinere către practica prostituţiei, în scopul asigurării subzistenţei; de cele mai multe ori, alternativa ar constitui-o comiterea altor infracţiuni mai riscante. 

Lipsurile materiale constituie motivul principal al practicării prostituţiei, fie perceput ca nivel de subzistenţă, fie raportat la un anumit nivel de aspiraţii, dincolo de care subiectul se consideră marginalizat în societate. În multe dintre cazuri apare dorinţa de a câştiga bani mulţi, fără un efort prea mare sau implicare într-o activitate constantă, cu un câştig stabil mic; de asemenea, apare dorinţa unei vieţi luxoase care implică multe distracţii. 

Relaţiile prostituatelor cu proxeneţii sunt de cele mai multe ori conflictuale, aceştia din urmă utilizând forme de violenţă diferite pentru a menţine controlul asupra femeilor traficate. Este o situaţie care se întâlneşte mai des în traficul transfrontalier, dar şi în reţelele de pe teritoriul naţional. Conflictele sunt cauzate fie de lipsa acceptului victimei de a practica prostituţia (atunci când sunt racolate prin promisiunea falsă a unui loc de muncă sau chiar răpite), fie de neînţelegeri referitoare la împărţirea câştigului. Atitudinea proxeneţilor se bazează pe faptul că victimele au deja complexul de vinovăţie al propriilor fapte şi ezită să ceară sprijinul autorităţilor, pe tinereţea şi lipsa de experienţă a femeilor traficate, pe necunoaşterea limbii şi legislaţiei ţării respective sau pe teama că altfel nu ar putea supravieţui economic. 

Cine este victima a traficului? Mai corect, cum se poate recunoaşte dintre miile de migranţi ilegali, o persoană ca fiind victima a traficului de fiinţe umane ? 

Principala deosebire constă în faptul că victima traficului este o persoană asupra căreia s-a folosit forţa şi violenţa pentru a o determina, împotriva voinţei ei, să părăsească ţara, pentru a fi exploatată, fie în reţele de prostituţie, fie în alte tipuri de reţele .

Recrutarea se realizează fie de către persoane cunoscute, de încredere, fie de către persoane total necunoscute, străini.

În cele mai frecvente cazuri, traficantul cunoaşte familia victimei şi o şantajează. În general, victimele traficului refuză să vorbească despre propria lor familie, temându-se ca aceasta să nu afle în ce situaţie se regăsesc. Pe de altă parte, ele ştiu că familia nu le poate ajuta. 

În fiecare ţară, formele de racolare/recrutare şi de expediere sunt diferite. De exemplu, în Asia traficul se realizează prin intermediul unor agenţii de turism. 

Există două categorii de proxeneţi:

a. cei care sunt doar combinatori, intermediind relaţia prostituată - client în mod ocazional. Se regăsesc mai ales în plan intern, dar şi profitând de anumite cunoştinţe din străinătate. De regulă, practică foarte puţin această activitate şi nu doresc să o continue;

b. cei care sunt profesionişti, consideră că sunt utili societăţii, întrucât există persoane care recurg la acest gen de servicii (fie ca prostituate, fie clienţi ai acestora) şi nu doresc să renunţe la această activitate cu un bun profit material. Ei reprezintă majoritatea. Între ei exista şi multe femei, foste prostituate, care profită de experienţă şi relaţii. 

Traficanţii profesionişti se îndreaptă din ce în ce mai mult către traficul internaţional, acesta fiind mai bine remunerat, chiar dacă mai riscant. Ei recurg la metode diferite de racolare a victimelor, de la abordări diferite şi explicite, la false promisiuni ale unor locuri de muncă în străinătate. Cel mai adesea, dovedesc un comportament dur faţă de femeile traficate. 

În prezent, există o tendinţă de deplasare a fenomenului prostituţiei din sfera internă în cea a criminalităţii transfrontaliere. Este o activitate care se profesionalizează din ce în ce mai mult, o dată cu creşterea gradului de organizare a reţelelor de proxeneţi. Aceştia îşi aleg piaţa în funcţie de nivelul de trai al ţării ţintă, ca şi de mentalitatea, tradusă în legislaţie şi acţiuni concrete ale factorilor de decizie, de la un moment dat din acea ţară. De asemenea, în plan intern, se proliferează organizarea prostituţiei în reţele conduse de proxeneţi. Chiar dacă se întâlnesc multe liber profesioniste, cea mai mare parte dintre acestea şi-au început activitatea sub „protecţia" unui proxenet. 

Organizarea prostituţiei presupune şi un grad din ce în ce mai ridicat de eludare a legii. În acest context, se poate vorbi despre proliferarea agenţiilor de fotomodele, de impresariat artistic, oficii matrimoniale şi agenţii de plasare a forţei de muncă în străinătate, în spatele multora dintre acestea desfăşurându-se însă activităţi de prostituţie şi proxenetism. 

Raportându-ne la diversitatea şi calitatea unor astfel de organizaţii, putem afirma că, pe de o parte, unele agenţii promovează în continuare un segment al prostituţiei „de lux", asupra căruia nu se va putea interveni semnificativ, deoarece serveşte o clientelă cu anumite poziţii sociale, care îşi va menţine o piaţă a favorurilor sexuale, iar prostituatele din aceasta categorie vor fi dispuse să ducă o astfel de viaţă; pe de altă parte se poate interveni eficient în activitatea celor care racolează fete pentru prostituţie prin promisiuni false de locuri de muncă în străinătate, pentru că este vorba de femei traficate de cele mai mult ori împotriva voinţei lor, obligate prin mijloace violente (psihice şi fizice) să se prostitueze.

Un element de reţinut în materie de trafic este controlul asupra victimei prin violenţă. Presiunea prin acte de violenţă se manifestă prin viol, confiscarea actelor/paşaportului, presiuni psihice, bătaie, lipsire de mijloace pecuniare, izolare, ameninţare cu arma, cuţitul, vinderea victimei către alt traficant.

1.1 Cauze ce favorizează traficul de fiinţe umane

Nivelul de trai. Cele mai multe dintre victime aparţin unor familii în care unul dintre părinţi sau chiar ambii sunt şomeri, confruntându-se cu mari dificultăţi materiale sau au o situaţie familială grea.

Şomajul. În condiţiile procesului continuu de restructurare economică, numeroase tinere, mai ales cele cu nivel scăzut de profesionalizare, nu îşi găsesc locuri de muncă, ajungând în postura de a alege prostituţia ca mijloc de subzistenţă. 

În acest context, se evidenţiază nivelul scăzut al salariilor, care nu acoperă minimul necesităţilor. Chiar dacă, în situaţii excepţionale, aceste persoane îşi găsesc un loc de muncă, sunt de obicei angajate fără documente oficiale şi sunt prost plătite. 

De asemenea, motivaţia proxeneţilor în ceea ce priveşte orientarea lor ocupaţională este centrată pe aceleaşi cauze de natură socio-economică, şomajul fiind principalul indicator al angajării în acest tip de activitate. 

Factorii educaţionali. Carenţele educaţionale pot fi considerate ca fiind cele care precipită, de fapt, procesul angajării în prostituţie sau proxenetism, prin poziţionarea subiectului în imposibilitatea de a alege altă alternativă. Educaţia, ca rezultantă a nivelului pregătirii şcolare şi profesionale, dar şi ca nivel al educaţiei receptate şi sedimentate în plan familial şi social, este factorul de formare a responsabilităţii, înţeleasă nu neapărat în sensul asumării unei obligaţii anume sau de adoptare a unei conduite conforme normelor sociale ale momentului, ci de capacitatea de raportare realistă la complexul de circumstanţe ce se succed în viaţa personală şi în care se includ decisiv alternativele ocupaţionale.

Modelul familial, ce caracterizează familiile din care provin persoanele traficate sau implicate în trafic, îşi pune amprenta asupra comportamentului şi orientării ocupaţionale. Este vorba, în general, de familii în care alcoolismul, conflictele şi antecedentele penale sunt o constantă, ca şi lipsa afecţiunii parentale. De această situaţie familială profită mulţi dintre traficanţi, care mimeaza faţă de victime în momentul racolării interese de natura afectivă. 

Factori endogeni. În această categorie se intersectează o serie de cauze ce se constituie la nivel individual în predispoziţii pentru o astfel de orientare ocupaţională:

· deficienţe structurale ale personalităţii persoanelor implicate în trafic: tare moral-caracteriale, labilitate psihică, alienare, orientare anti-socială;

· consecinţele debutului vieţii sexuale din perioada adolescenţei, precum şi ale agresării sexuale anterioare (în mediul familial, în grupul de prieteni sau la locurile de muncă ocazionale);

· disponibilitatea de a exercita ocupaţii aparent interesante, ce promit o serie de avantaje: venituri substanţiale, întâlniri cu „personalităţi", posibilităţi de călătorie şi afirmare în alt context social etc.

1.2. Consecinţele traficului de persoane

· sunt încălcate drepturile omului;

· reprezintă un abuz la adresa umanităţii;

· este afectată forţa economică;

· se întăresc sistemele de manifestare a corupţiei şi activităţilor ilegale. 

Din multitudinea cazurilor întâlnite în practică a reieşit faptul că cele mai semnificative forme de manifestare a traficului de persoane sunt prostituţia organizată, proxenetismul conex acesteia şi adopţiile ilegale. 

Perspectiva asupra traficului de persoane relevă faptul că printre cauzele proliferării traficului de persoane se numără şi legislaţia penală, încă lacunară şi insuficient armonizată, abordarea din unghiuri diferite a fenomenului traficului, eficienţa redusă a controlului în acest domeniu, contrabalansată de acţiunile tot mai bine organizate ale crimei transfrontaliere, ce exploatează rapid disfunctionalităţile existente. 

Analiza contextului larg socio-cultural în care se dezvoltă fenomenul conduce la ideea că prostituţia reprezintă doar o faţetă într-un mozaic complex, o manifestare din ce în ce mai deviantă, lipsită de afectivitate, dezumanizantă a sexualităţii, pe plan mondial şi naţional, alături de pornografie, homosexualitate, transsexualitate, pedofilie, corupţie sexuală, sex virtual etc. Toate aceste forme de manifestare produc transformări rapide în conştiinţa majorităţii oamenilor, atât cu privire la acest aspect, dar, mai ales, referitoare la percepţia deformată a relaţiilor interumane, în care unele persoane, aflate într-o anumită poziţie, potenţată de o situaţie financiară, pot „exploata", în diverse modalităţi, alte persoane aflate în poziţii defavorizate din anumite puncte de vedere (vârsta, slăbiciuni fizice, stare materiala precară etc.). 

„Comercializarea” relaţiei umane implicată de prostituţie, însoţită de promiscuitate, reflectă devalorizarea femeii în beneficiul bărbatului, condiţia femeii fiind receptată de marea masă ca una de satisfacere a dorinţelor sexuale. În timp ce bărbaţii care cumpără favoruri sexuale continuă să rămână persoane respectabile, femeile care vând astfel de favoruri sunt desconsiderate şi stigmatizate ca fiind imorale. De altfel, această diferenţiere se păstrează şi la nivelul percepţiei proxenet - prostituată, în sensul că, deşi în cele mai multe cazuri prostituata este victima, este mai culpabilizată decât proxenetul care o exploatează.

Capitolul 2 

Situaţia traficului de fiinţe umane în unele state ale Uniunii Europene

Austria

Austria este unul dintre statele cele mai afectate de traficul de fiinţe umane, în special femei provenind din ţările est-europene, fără forme legale şi obligate să se prostitueze.

Conform legislaţiei austriece privind regimul străinilor, este acordată protecţie persoanelor care depun mărturie în cazurile de trafic de persoane, şi anume drept de rezidenţă pe perioada desfăşurării urmăririi penale, precum şi asistenţă juridică, psihologică şi medicală. 

Traficul de persoane constituie infracţiune, fiind incriminat în Codul penal austriac (art. 217).

Pedeapsa pentru acesta este închisoarea de la şase luni la cinci ani, iar dacă se urmăreşte şi obţinerea de venituri oneroase pedeapsa este privarea de libertate de la unu la zece ani.

Belgia

Datorită faptului că prostituţia nu reprezintă o infracţiune în această ţară, traficul de fiinţe umane a cunoscut o dezvoltare semnificativă. Legislaţia belgiană incriminează doar exploatarea unei persoane, fără consimţământul acesteia, în scopul desfăşurării unor activităţi imorale. 

La data de 13 aprilie 1995 Parlamentul belgian a adoptat Legea privind traficul de fiinţe umane. Conform articolul 77a din această lege este interzis traficul de persoane. Pedepsele pentru acest tip de infracţiune sunt drastice, respectiv închisoare de la unu la douăzeci de ani, muncă forţată şi amenda penală. 

Tot în scopul combaterii traficului de persoane au fost luate o serie de măsuri specifice, cum ar fi adoptarea, la 26 iunie 1996, de către Senat, a unor amendamente la Legea din 15 decembrie 1980 privind accesul pe teritoriul naţional, dreptul la rezidenţă, stabilirea şi condiţiile de expulzare a străinilor. Prin aceste amendamente cu caracter legislativ s-a urmărit perfecţionarea sistemului de control al imigraţiei, respectiv al cazurilor de trecere ilegală a frontierei.

De asemenea, Legea nr. 306/1997 privind combaterea abuzului împotriva copiilor conţine referiri privind sancţionarea traficului de persoane, care este considerat infracţiune. 

Art. 380 din Codul penal prevede că exploatarea şi obligarea unei persoane la practicarea prostituţiei fără consimţământul acesteia constituie circumstanţă agravantă pentru cel inculpat, care va primi o pedeapsă mai mare în acest caz. 

La nivelul autorităţilor, respectiv al forţelor de ordine, a fost înfiinţată în noiembrie 1992 o structură specializată în combaterea traficului de persoane, ce activează ca o unitate operaţională de poliţie şi care are drept atribuţii urmărirea şi reţinerea traficanţilor, împiedicarea răspândirii reţelelor de trafic, furnizarea de informaţii utile privind acest fenomen.

Germania

Biroul federal pentru investigaţii (Bundeskriminalamt) estimează că între 60% - 80% din persoanele traficate sunt femei ce provin din statele est-europene şi statele din spaţiul ex-sovietic. Traficul se realizează, de regulă, prin obţinerea unei vize turistice pe o perioadă de trei luni pentru persoane care, o dată introduse pe teritoriul federal, sunt exploatate de proxeneţi.

Referitor la măsurile de combatere a acestui fenomen trebuie menţionat că în Codul penal, respectiv art. 180 b şi art. 181, sunt prevăzute sancţiuni severe pentru acest tip de infracţiune. Astfel, pentru recrutarea şi obligarea la practicarea prostituţiei este prevăzută pedeapsa cu închisoarea de la şase luni la cinci ani şi amendă penală; dacă victima nu are vârsta de 21 ani, pedeapsa este închisoarea de la unu la zece ani.

Grecia

Codul penal elen prevede la art. 351 infracţiunea de trafic de fiinţe umane şi stabileşte pentru aceasta pedeapsa cu închisoarea de la unu la cinci ani şi amendă penală. Astfel, „cel care încurajează şi obligă o persoană de sex feminin care este şi minoră, chiar cu consimţământul acesteia, la practicarea prostituţiei” va fi sancţionat conform prevederilor legale sus-menţionate.

Franţa

Datorită legislaţiei penale stricte, problema traficului de persoane nu cunoaşte o amploare deosebită în această ţară, existând totuşi o preocupare constantă a organelor competente în vederea combaterii acestui fenomen. 

Astfel, traficul de persoane nu este incriminat în mod expres, dar este prevăzut în cadrul infracţiunilor privind obligarea unei persoane să se prostitueze, respectiv cele privind obţinerea unor câştiguri din activităţi imorale (art. 225). Pedepsele pentru aceste infracţiuni sunt închisoarea până la zece ani, respectiv cinci ani. 

Italia

Conform art. 600 din Codul penal, „este interzisă deţinerea şi folosirea unei persoane în scopul practicării prostituţiei, cerşetoriei ori altor activităţi ilicite. Pedeapsa pentru astfel de fapte penale este închisoarea de la opt la douăzeci de ani. Este de reţinut că pedeapsa se măreşte cu ½ dacã infracţiunea priveşte un minor şi implică utilizarea forţei, exploatarea sexuală a acestuia sau traficul de organe”.

De asemenea, art. 601 şi art. 602 din acelaşi Cod penal prevăd pedepse severe, închisoare de la opt la douăzeci de ani, pentru recrutarea şi ţinerea unei persoane în stare de sclavie, prin utilizarea violenţei, ameninţărilor sau profitând de starea psihică a acesteia.

Potrivit legislaţiei italiene privind imigraţia (art. 18 din Decretul-lege 286/1998), străinii care au fost victime ale traficului de persoane au dreptul la asistenţă socială şi protecţie din partea autorităţilor, având un drept de şedere pe o perioadă de şase luni, care poate fi prelungit cu un an sau mai mult, pentru soluţionarea situaţiei juridice.

Olanda

Olanda a fost prima ţară europeană care a introdus, în anul 1988, un permis de rezidenţă temporară pentru victimele traficului de persoane. Astfel, persoanele care au suferit ca urmare a acestui fenomen sunt cercetate înainte de a fi repatriate în ţara de origine. În perioada desfăşurării investigaţiilor victimele pot depune plângere penală, urmând a rămâne pe teritoriul olandez până la încheierea procesului. Ele primesc o viză de şedere temporară, pe o durată de un an, care poate fi prelungită de autorităţi.

Potrivit art. 250 a din Codul penal „traficul de fiinţe umane este interzis”.

În 1994, Codul penal a fost amendat, în sensul sporirii cuantumului pedepsei pentru trafic de persoane, respectiv de la cinci la şase ani de închisoare, şi aplicarea unei amenzi penale .În cazul în care în trafic sunt implicaţi şi copii, pedeapsa este stabilită la zece ani de închisoare plus amendă penală.

Marea Britanie

În Legea privind naţionalitatea, imigraţia şi dreptul la azil (Nationality, Immigration and Asylum Act) din anul 2002, guvernul britanic a prevăzut traficul de persoane în scopul exploatării sexuale drept infracţiune, stabilind pentru aceasta o pedeapsă cu închisoarea de până la paisprezece ani.

Conform acestui act normativ, orice persoană care recrutează ori facilitează accesul unei persoane pe teritoriul britanic sau în afara graniţelor ţării în scopul exploatării de natură sexuală a acesteia comite o infracţiune şi este pasibilă de pedeapsa legal prevăzută.

La 10 martie 2003, Executivul britanic a demarat un proiect social pe o perioadă de şase luni, vizând sprijinirea victimelor exploatării sexuale.

Acest ajutor guvernamental costă în oferirea de consultaţii medicale şi psihologice gratuite, precum şi punerea la dispoziţie de translatori şi avocaţi specializaţi în acest domeniu. 

Portugalia

Potrivit Codului penal art. 169, „traficul de persoane precum şi obligarea unei persoane prin violenţă la practicarea prostituţiei se pedepsesc cu închisoare de la doi la opt ani.“

Spania

Codul penal spaniol interzice, prin art. 189, traficul şi folosirea copiilor în cadrul unor activităţi imorale, pedeapsa pentru această infracţiune fiind închisoarea de la unu la trei ani şi amenda penală. 

Prin Legea organică nr. 11/1999 privind delictele sexuale au fost mărite sancţiunile pentru infracţiunile referitoare la abuzurile împotriva minorilor, prostituţie, precum şi cele privind traficul de persoane în vederea exploatării sexuale.

Totodată, victimelor acestor infracţiuni li se acordă, la cerere, sprijin de ordin medical, asistenţă juridică şi socială de specialitate. Ele sunt ţinute în centre speciale pentru străini până la clarificarea situaţiei legale. 

Capitolul 3 

Măsuri şi acţiuni de prevenire şi eradicare a fenomenului

Traficul de persoane, în special de femei, este adesea invizibil. Victimele sunt ţinute la distanţă de cei care le recrutează şi, la eventuala revenire acasă, nu vorbesc, de teamă şi de ruşine. Conştiinţa publicului este indecisă şi neclară cu privire la traficul de femei.

Potrivit Codului penal român, infracţiunile privitoare la viaţa sexuală (art. 197 –204) sunt sancţionate cu pedeapsa închisorii. De asemenea, prin art. 329 Cod penal, este sancţionat proxenetismul, respectiv traficul şi recrutarea de persoane în acest scop, cu închisoare de la 2 la 7 ani şi interzicerea unor drepturi.

Daca fapta penală este săvârşită faţă de un minor sau prezintă un alt caracter grav, pedeapsa este închisoarea de la 3 la 10 ani şi interzicerea unor drepturi.

Pentru ridicarea gradului de conştientizare faţă de fenomen, îmbunătăţirea acţiunii de prevenire, întărirea legislaţiei şi aplicarea ei în toate sectoarele, este important ca problema traficului de persoane să fie adusă în fruntea listei de priorităţi a guvernelor şi autorităţilor publice. 

De asemenea, este necesară adoptarea unei legislaţii specifice pentru a preveni abuzul victimelor, în special ale traficului, ca şi reforme instituţionale. Vor trebui concepute politici speciale pentru a trata şi reintegra victimele, iar acestea vor trebui incluse în programe şi proiecte anti–HIV-Sida. 

Organizaţiile neguvernamentale au un rol deosebit, de a atrage atenţia asupra fenomenului, influenţând autorităţile şi opinia publică la acţiune pentru eradicarea acestui flagel. 

Orice campanie anti-trafic trebuie să ţină seama de toţi factorii care pot interveni în sens pozitiv. 

În acest sens, campaniile anti-trafic urmăresc:

· documentarea;

· sensibilizarea instituţiilor guvernamentale şi a presei, a opiniei publice;

· instruirea membrilor societăţii direct implicaţi în educarea potenţialelor victime şi a victimelor, în vederea construirii unei vieţi noi;

· educarea şcolară, universitară, a membrilor societăţii în general, în vederea prevenirii traficului şi educarea victimelor, în vederea obţinerii unui loc de muncă;

· elaborarea de politici şi programe anti-trafic, implicând Poliţia, Ministerul Justiţiei, Ministerul Educaţiei, Ministerul Sănătăţii, partidele politice, organizaţiile non-guvernamentale, presa, biserica.

Prevenirea prin educaţie 

Traficul de fiinţe umane are rădăcini adânci în condiţiile sociale şi economice ale societăţii, ceea ce înseamnă că prima condiţie a prevenirii fenomenului este refacerea economiei, ceea ce ar duce şi la reducerea numărului de persoane din grupurile vulnerabile. Ţinând cont de faptul că un asemenea demers presupune strategii ample, la nivel naţional, desfăşurate pe termen mediu şi lung, educaţia rămâne cea mai la îndemâna cale de a ajuta grupurile cu un înalt risc şi persoanele vulnerabile. 

Educaţia presupune mai multe paliere:

· pregătirea pentru diferite meserii, cu o şcolarizare scurtă şi angajare imediată în domenii care să răspundă cerinţelor pieţei forţei de muncă;

· prezentarea în şcoli (licee) a unor informaţii privind căile legale de a călători în străinătate, condiţiile în care se trece graniţă, ce înseamnă să trăieşti într-o ţară străină etc.;

· în acelaşi cadru şcolar, prezentarea unor situaţii - tip de victime ale traficului de femei;

· articolele în presa scrisă şi reportajele în domeniul audio-vizual au rolul de a disemina informaţii privind riscurile şi consecinţele unei activităţi legate de traficul de femei, atât din perspectiva victimelor, cât şi a celor care profită de pe urma lor. 

Educaţia de prevenire a traficului în şcoli este de o importanţă deosebită, pentru ca potenţialele victime să fie îndepărtate de pericol. 

Potrivit ultimelor rapoarte prezentate la sesiunea generala a ONU de către OIM, OSCE şi alte organisme şi instituţii internaţionale, fenomenul reprezentat de traficul de persoane a luat amploare atât de mare încât, în opinia experţilor, câştigurile obţinute de traficanţi pe această cale au ajuns să le depăşească pe cele obţinute din contrabanda cu droguri. 

În plan regional, criza din Balcani din ultimul deceniu a favorizat dezvoltarea fenomenului, România fiind citată ca ţară generatoare, dar şi de tranzit, a marilor reţele de trafic de femei, provenind îndeosebi din Asia, dar şi din ţările vecine (Ucraina, Moldova sau Belarus)

În România, ca în majoritatea ţărilor est europene, tranziţia spre o societate democratică şi trecerea la o economie de piaţă au dus la scăderea calităţii vieţii, la nivel de individ. Numărul locurilor de muncă a scăzut dramatic, iar rata şomajului a crescut. Datele statistice arată că cele mai afectate sunt femeile, ele fiind primele date afară din servicii. 

Un motiv al migraţiei lor spre marile oraşe sau spre alte ţări, în afară de lipsa unor oportunităţi de a găsi de lucru în localitatea de reşedinţa, este şi lipsa unei educaţii care să pregătească tinerele fete şi femei confruntate cu asemenea situaţii de criză. 

Sărăcia şi lipsa unei perspective se accentuează, se ajunge la violenţă, la dezmembrarea familiilor, la fuga de acasă. De asemenea situaţii profită proxeneţii organizaţi în reţele naţionale şi transfrontaliere. De aici şi până la situaţia de a deveni victimă a traficului este un pas. În unele situaţii, ele sunt atrase cu promisiuni, cu vorbe frumoase. În altele, tinerele sunt răpite, ameninţate şi forţate să treacă graniţa pentru a fi exploatate sexual.

Guvernul României a aprobat ratificarea Convenţiei Naţiunilor Unite împotriva criminalităţii transnaţionale organizate, a Protocolului adiţional privind prevenirea, reprimarea şi pedepsirea traficului de persoane, în special a femeilor şi copiilor, precum şi a Protocolului adiţional privind traficul de migranţi pe cale terestră, a aerului şi pe mare, adoptate la New York, la 15 noiembrie 2000. Cele trei documente reprezintă instrumente internaţionale deosebit de importante în lupta împotriva criminalităţii transnaţionale organizate şi conţin reglementări avansate, determinate de dorinţa adaptării mijloacelor de luptă la noile forme şi modalităţi organizate, transnaţionale, de săvârşire a infracţiunilor. 

Principalele prevederi ale Convenţiei O.N.U se referă la definirea unor noţiuni de drept penal legate de fenomenul criminalităţii transnaţionale organizate, stabilirea criteriilor care determină caracterul transnaţional al unor infracţiuni, măsurile ce trebuie luate la nivel naţional pentru incriminarea participării la un grup infracţional organizat, a spălării produsului infracţiunii, a corupţiei, precum şi împiedicarea bunei funcţionări a justiţiei, măsurile ce se impun în vederea confiscării produselor infracţiunilor, cooperarea internaţională - extrădarea, transferul persoanelor condamnate, asistenţa judiciară, anchetele comune, tehnicile de anchete speciale, transferul procedurilor penale, cooperarea între serviciile de investigaţii şi reprimare. 

Protocolul adiţional privind prevenirea, reprimarea şi pedepsirea traficului de persoane, în special a femeilor şi copiilor, conţine dispoziţii care vizează prevenirea şi combaterea traficului de persoane, protejarea şi ajutorarea victimelor unui astfel de tratament, cu respectarea deplină a drepturilor lor fundamentale, precum şi promovarea cooperării între state în atingerea acestor obiective. 

Protocolul adiţional privind traficul de migranţi pe cale terestră, aeriană şi maritimă, are drept obiect prevenirea şi combaterea traficului ilegal de migranţi, protejarea drepturilor migranţilor care fac obiectul acestui trafic, precum şi promovarea cooperării în acest sens. Principalele reglementări se referă la definirea unor noţiuni, măsurile ce trebuie luate la nivel naţional, măsuri de prevenire şi cooperare împotriva traficului ilegal de migranţi. 

Convenţia Naţiunilor Unite împotriva criminalităţii transnaţionale organizate a intrat în vigoare, conform art. 38, la data de 29 septembrie 2003, fiind necesară, în acest scop, depunerea a 40 de instrumente de ratificare. Până la data de 19 septembrie 2003 au fost depuse 56 de instrumente de ratificare de către unele din cele 147 de state semnatare.

